b'\n_START_ARTICLE_\nPeter Novak (politik)\n_START_SECTION_\n\xc5\xbdivljenje in delo\n_START_PARAGRAPH_\nNovakova dru\xc5\xbeina se je leta 1859 preselila v \xc4\x8crnec pri Slovenski Bistrici. Leta 1862 je od\xc5\xa1el k Sv. Urbanu pri Ptuju, kjer je med 1862\xe2\x80\x931868 obiskoval ljudsko \xc5\xa1olo, ter se 1869 naselil v Slovenski Bistrici, od koder je hodil na zidarsko delo v Maribor, se sam izobra\xc5\xbeeval in za\xc4\x8del 1879 v Slovenski Bistrici gostilni\xc4\x8darsko obrt. Po naravi temperamenten in dru\xc5\xbeaben, narodnostno brezkompromisen, v ostalih politi\xc4\x8dnih vpra\xc5\xa1anjih pa sloga\xc5\xa1, je osredoto\xc4\x8dil v svoji gostilni, vse slovenjebistri\xc5\xa1ko narodno \xc5\xbeivljenje. Novakova gostilna je postala sede\xc5\xbe narodnih organizacij, pri katerih je Novak pod vplivi L. Stepi\xc5\xa1nika in skupaj z dekanom A. Haj\xc5\xa1ekom ter U. Leme\xc5\xbeem aktivno sodeloval. Bil je soustanovitelj Posojilnice (1894), ki jo je vodil kot knjigovodja od ustanovitve do svoje smrti in ki mu je nudila stik z ljudstvom in omogo\xc4\x8dala agitacijo, 1900 pa je bil med ustanovitelji \xc4\x8citalnice. Postal je \xc4\x8dlan okrajnega \xc5\xa1olskega sveta. Ko so se 1907 \xc5\xa0tajerski Slovenci politi\xc4\x8dno lo\xc4\x8dili, je Novak nastopil s politi\xc4\x8dnim programom na listi Slovenske kme\xc4\x8dke zveze in bil 1909 v volilnem okraju Konjice-Slovenska Bistrica izvoljen za de\xc5\xbeelnega poslanca. Kot poslanec si je prizadeval za gradnjo cest proti Pohorju. Med vojno je dvigal narodno zavest, agitiral za majni\xc5\xa1ko deklaracijo, bil po koncu vojne \xc4\x8dlan Narodnega sveta v Slovenski Bistrici v letih 1919\xe2\x80\x931922 pa vladni komisar v okrajnem zastopu in v okrajni posojilnici.'